
LUONNOS EUROOPAN PARLAMENTIN LAINSÄÄDÄNTÖPÄÄTÖSLAUSELMAKSI
esityksestä neuvoston päätökseksi matkustajarekisteritietojen (PNR-tiedot) siirtämistä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten koskevan Euroopan unionin ja Islannin välisen sopimuksen tekemisestä unionin puolesta
(11283/2025 – C10‑0278/2025 – 2025/0156(NLE))
(Hyväksyntä)
Euroopan parlamentti, joka
–	ottaa huomioon esityksen neuvoston päätökseksi (11283/2025),
–	ottaa huomioon Euroopan unionin ja Islannin välisen sopimuksen matkustajarekisteritietojen (PNR-tiedot) siirtämisestä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten (11284/2025),
–	ottaa huomioon neuvoston Euroopan unionin toiminnasta tehdyn sopimuksen 16 artiklan 2 kohdan sekä 87 artiklan 2 kohdan a alakohdan sekä 218 artiklan 6 kohdan toisen alakohdan a alakohdan mukaisesti esittämän hyväksyntää koskevan pyynnön (C10‑0278/2025),
–	ottaa huomioon työjärjestyksen 107 artiklan 1 ja 4 kohdan sekä 117 artiklan 7 kohdan,
–	ottaa huomioon kansalaisvapauksien sekä oikeus- ja sisäasioiden valiokunnan suosituksen (A10‑0000/2026),
1.	antaa hyväksyntänsä sopimuksen tekemiselle;
2.	kehottaa puhemiestä välittämään parlamentin kannan neuvostolle ja komissiolle sekä jäsenvaltioiden ja Islannin hallituksille ja parlamenteille.

PERUSTELUT
Euroopan unionin ja Islannin välisen sopimuksen tekeminen matkustajarekisteritietojen (PNR) siirtämisestä terrorismirikosten ja vakavan rikollisuuden ennalta estämistä, paljastamista ja tutkintaa sekä tällaisiin rikoksiin liittyviä syytetoimia varten on tärkeä virstanpylväs kansainvälisen yhteistyön lujittamisessa terrorismin ja vakavan kansainvälisen rikollisuuden torjunnassa. 

Islannin kanssa tehdyn PNR-sopimuksen ansiosta lentoyhtiöiden keräämiä matkustajatietoja voidaan siirtää kansallisille viranomaisille turvallisuustarkoituksia varten. Tämä on tärkeää siksi, että näiden tietojen avulla viranomaiset voivat saada selville seikkoja, joiden avulla ne voivat jäljittää epäilyttävää matkustuskäyttäytymistä ja tunnistaa rikollisten ja terroristien apureina toimivia henkilöitä, erityisesti sellaisia, jotka eivät ole ennestään lainvalvontaviranomaisten tiedossa. Näin voidaan paitsi havaita terrorismia ja muita vakavan rikollisuuden muotoja, kuten huumeisiin liittyviä rikoksia, ihmiskauppaa ja lapsen seksuaalista riistoa, myös auttaa ennaltaehkäisemään tällaisia rikoksia. PNR-tietojen käsittely on osoittautunut tehokkaaksi Schengen-alueen turvallisuutta lisääväksi keinoksi, sillä se auttaa havaitsemaan ulkorajoilla esiintyvää rikollisuutta ja antaa jäsenvaltioille mahdollisuuden soveltaa riskiperusteista ja datavetoista lähestymistapaa Schengen-alueella.

On syytä korostaa, että sopimuksessa on kiinnitetty erityistä huomiota turvallisuustarpeiden ja yksityisyyden suojan väliseen tasapainoon, ja siinä vahvistetaan selkeät säännöt PNR-tietojen käsittelylle, säilyttämiselle ja käytölle. Sopimukseen sisältyy tiukkoja suojatoimia, joilla varmistetaan, että tietoja käytetään ainoastaan tiettyihin tarkoituksiin, säilytetään vain rajoitetun ajan ja ne suojataan väärinkäytöltä ja luvattomalta käytöltä. Valvontamekanismeilla ja yksityishenkilöiden oikeussuojakeinoilla taas lisätään entisestään avoimuutta ja vastuuvelvollisuutta. Tämän on vahvistanut sopimuksesta myönteisen lausunnon antanut Euroopan tietosuojavaltuutettu. Lausunnossa todetaan, että sopimus sisältää tarvittavat suojatoimet ja on näin ollen EU:n tietosuojalainsäädännön mukainen.

Yhteenvetona todettakoon, että Islannin kanssa tehty PNR-sopimus on osoitus sopimuspuolten yksimielisyydestä sen suhteen, että nykypäivän turvallisuushaasteet edellyttävät koordinoituja rajatylittäviä ratkaisuja. Sopimuksessa tehostettu tietojenvaihto yhdistyy vankkoihin tietosuojatakuisiin, mikä edistää turvallisempaa kansainvälistä matkustamista oikeusvaltioperiaatteesta ja perusoikeuksista tinkimättä.

Kansainvälisen lainvalvontayhteistyön tehostaminen erityisesti tuloksellisen ja oikea-aikaisen tietojenvaihdon avulla on ratkaisevan tärkeää, jotta voidaan vastata terrorismin ja vakavan kansainvälisen rikollisuuden aiheuttamiin monimutkaisiin ja muuttuviin uhkiin ja siten parantaa ihmisten turvallisuutta. Siksi on tärkeää, että Euroopan parlamentti antaa hyväksyntänsä sille, että neuvosto tekee tämän sopimuksen.

Esittelijä ilmoittaa yksinomaisella vastuullaan, ettei hän ole sisällyttänyt mietintöönsä mitään tietoja pakollisesta avoimuusrekisteristä tehdyn toimielinten välisen sopimuksen[footnoteRef:1] soveltamisalaan kuuluvilta edunvalvojilta tai kolmansien maiden viranomaisten edustajilta, mukaan lukien niiden diplomaattiset edustustot ja suurlähetystöt, jotka olisi mainittava tässä liitteessä työjärjestyksen liitteessä I olevan 8 artiklan mukaisesti. [1:  Euroopan parlamentin, Euroopan unionin neuvoston ja Euroopan komission toimielinten välinen sopimus, tehty 20. toukokuuta 2021, pakollisesta avoimuusrekisteristä (EUVL L 207, 11.6.2021, s. 1, ELI: http://data.europa.eu/eli/agree_interinstit/2021/611/oj).] 

